b'\n_START_ARTICLE_\nJean-Sifrein Maury\n_START_PARAGRAPH_\nJean-Sifrein Maury (26. kes\xc3\xa4kuuta 1746 Valr\xc3\xa9as, Ranska \xe2\x80\x93 11. toukokuuta 1817 Rooma, Kirkkovaltio) oli ranskalainen katolinen piispa, kardinaali ja t\xc3\xa4rke\xc3\xa4 vanhoillinen poliittinen vaikuttaja Ranskan vallankumouksen alkuvaiheessa._NEWLINE_Maury oli suutarin poika. H\xc3\xa4net vihittiin papiksi vuonna 1769 ja eteni kirkollisella urallaan muun muassa Pariisin hovisaarnaajaksi. H\xc3\xa4n kilpaili useista Ranskan akatemian palkinnoista, muun muassa vuonna 1771 kirjoittamallaan Fran\xc3\xa7ois F\xc3\xa9nelonin muistopuheella. H\xc3\xa4net nimitettiin akatemiaan vuonna 1784 kuolleen Jean-Jacques Lefranc de Pompignanin tilalle. Maury valittiin pappiss\xc3\xa4\xc3\xa4dyn edustajana vuoden 1789 s\xc3\xa4\xc3\xa4tyjen yleiskokoukseen. Sit\xc3\xa4 seuranneessa perustuslakia s\xc3\xa4\xc3\xa4t\xc3\xa4v\xc3\xa4ss\xc3\xa4 kansalliskokouksessa h\xc3\xa4n oli Jacques Antoine Marie de Cazal\xc3\xa8sin ohella yksi vastavallankumouksellisen oikeiston (\xe2\x80\x9daristokraattien\xe2\x80\x9d) n\xc3\xa4kyvimpi\xc3\xa4 hahmoja ja v\xc3\xa4itteli kilvan muun muassa Mirabeaun kanssa. Kansalliskokouksen hajaannuttua Maury pakeni Roomaan marraskuussa 1791. H\xc3\xa4n oli jonkin aikaa nimellisen\xc3\xa4 Nizzan arkkipiispana._NEWLINE_Paavi Pius VI nimitti Mauryn vuonna 1792 edustajakseen Pyh\xc3\xa4n saksalais-roomalaisen keisarikunnan valtiop\xc3\xa4iville Frankfurtiin ja vuonna 1794 kardinaaliksi sek\xc3\xa4 Montefiasconen piispaksi. Maanpaossa Ranskan kuninkaaksi julistautunut Provencen kreivi nimitti h\xc3\xa4net diplomaattiseksi edustajakseen Pyh\xc3\xa4n istuimen luo, mutta h\xc3\xa4n joutui pakenemaan ranskalaisia miehitysjoukkoja vallankumoussotien aikana. Maury palasi Ranskaan Napoleonin aikana vuonna 1806 ja sai pian uuden paikan Ranskan akatemiasta menett\xc3\xa4m\xc3\xa4ns\xc3\xa4 tilalle. Napoleon j\xc3\xa4rjesti h\xc3\xa4net lokakuussa 1810 Pariisin arkkipiispaksi erotettuaan aiemman arkkipiispan, mink\xc3\xa4 seurauksena Maury rikkoi v\xc3\xa4lins\xc3\xa4 paavin kanssa. Napoleon antoi h\xc3\xa4nelle my\xc3\xb6s kreivin arvon vuonna 1814. Maury erotettiin arkkipiispan virasta ensimm\xc3\xa4isen Bourbon-restauraation yhteydess\xc3\xa4 vuonna 1814 ja h\xc3\xa4n pakeni uudelleen Roomaan. Paavi Pius VII piti h\xc3\xa4nt\xc3\xa4 puoli vuotta vankeudessa Castel Sant\xe2\x80\x99Angelossa ennen kuin armahti h\xc3\xa4net. Maury kuoli Roomassa keripukkiin kolme vuotta my\xc3\xb6hemmin._NEWLINE_Mauryn valitut teokset julkaistiin vuonna 1827 ja valikoitu kirjeenvaihto vuonna 1891.'